Nicolai Wammen (S), 2003-05-08:
Vi står i dag med en regering, der som de berømte aber nægter at lytte, nægter at se og nægter at tale, en regering, der har lovet at skaffe 85.000 flere i beskæftigelse, men hvor resultattavlen står på 30.000 færre i beskæftigelse, en regering, der fører de korslagte armes politik, når den altså ikke lige svinger sparekniven.
Denne kurs er farlig og uforståelig, for der er bestemt grund til bekymring og grund til handling.
Netop nu oplever vi, hvordan arbejdsløsheden stiger og velfærden falder, hvordan regeringen passivt ser til, mens flere og flere bliver ledige, og hvordan finansministeren på trods af løfter om bedre service tvinger store besparelser ned over amter og kommuner.
Vi hører, hvordan selv førende Venstremænd som eksempelvis formanden for Kommunernes Landsforening og formanden for Amtsrådsforeningen klart og kontant melder ud, at regeringens politik ganske enkelt ikke hænger sammen, hvis kommuner og amter fremover blot skal levere den service, vi kender i dag, for slet ikke at tale om den bedre service, som regeringen ved festlige lejligheder lover borgerne.
Vi ser, hvordan regeringen i fremtiden vil fjerne økonomi fra kommuner og amter, ikke i småtingsafdelingen, men hvad der svarer til 15.000 offentligt ansatte.
Derude, hvor regeringen havde lovet, at tingene skulle blive bedre, bliver de værre, og situationen tegner ikke lysere i de kommende år, tværtimod.
Regeringen har for at få råd til sit skatteeventyr med Dansk Folkeparti valgt at skrue kraftigt ned for den økonomi, som er en afgørende forudsætning for, at kommuner og amter i fremtiden kan holde et uændret serviceniveau.
Regeringen strammer planen for »En holdbar fremtid - Danmark 2010«, selv som vi nu ved, at der bliver endnu flere ældre at pleje og endnu flere skolebørn at undervise end oprindelig forudset.
Dermed bryder regeringen med 2010-forudsætningen om, at vi ikke skal skære ned i velfærden i fremtiden.
Socialdemokraterne tager afstand fra denne politik.
Vi vil en anden vej.
Vi fornægter ikke, at der skal prioriteres stramt og offensivt i den offentlige sektor, men det skal være fair, og det skal være realistisk.
Derfor vil vi give kommuner og amter rimelige muligheder for at levere den service og den kvalitet, der blev stillet i udsigt med 2010. Vi vil gå op mod den dystre udvikling i beskæftigelsen, for høj beskæftigelse er selve forudsætningen for, at vi kan bevare vores velfærdssamfund. Vi vil målrettet og afbalanceret sætte gang i hjulene, så ledigheden ikke får lov at bide sig fast, som vi så det i starten af 1990'erne.
Vi har derfor bl.a. fremlagt en skatteplan, som ikke betyder massive nedskæringer i kommuner og amter.
Derimod vil den betyde skattelettelser, som vil kunne mærkes også blandt almindelige mennesker, og samtidig vil den give mellem 20.000 og 25.000 flere i beskæftigelse. Ligeledes har vi markeret, at der er brug for, at vi stopper massefyringerne i den offentlige sektor.
Vi løser nemlig hverken problemerne med arbejdsløsheden eller problemerne i den offentlige service ved at fyre hjemmehjælperen og sygeplejersken.
Tværtimod er der brug for en målrettet indsats, hvor vi tænker i uddannelse og arbejdsmiljø frem for fyresedler.
Vi skal også bekæmpe ledigheden på andre måder, og vi har bl.a. foreslået, at vi sætter gang i byggeriet, at vi fører en aktiv regional erhvervspolitik, at vi gør mere for at fastholde folk på arbejdsmarkedet, og at vi tager det alvorligt med arbejdsmiljøet.
Socialdemokratiet vil kort sagt en anden vej end regeringen og Dansk Folkeparti.
Vi vil investere i velfærdssamfundet, ikke afvikle det.
Vi vil sikre beskæftigelse, ikke lade stå til.
Så skal jeg på vegne af Socialdemokratiet og Det Radikale Venstre fremsætte følgende: Forslag til vedtagelse »Folketinget konstaterer, - at det er en forudsætning for, at 2010-målsætningerne kan opfyldes, at der skaffes en merbeskæftigelse på ca. 85.000 personer, og hvis dette ikke realiseres, vil fremtiden byde på skatteforhøjelser eller yderligere markante besparelser på velfærdsydelser, - at regeringens skattestop og skatteaftalen med Dansk Folkeparti bruger tilsammen langt mere end det forventede økonomiske råderum frem til 2010, - at under regeringen er beskæftigelsen faldet med mere end 30.000 personer, og regeringens skatteaftale vil i bedste fald kun øge beskæftigelsen med 10.000 personer, - at regeringens skattestop blokerer for skatteomlægninger, som kan øge beskæftigelsen yderligere, - at regeringen savner svar på, hvilke initiativer som skal skaffe den nødvendige stigning i beskæftigelsen.«